Premiera filmului „În inima naționalei – Din vestiar până în Germania” a avut loc joi, 9 mai, la cinematograful din AFI Cotroceni. Ulterior, povestea tricolorilor a fost prezentată la Chișinău, la Cineplex Loteanu. Răzvan Burleanu și Mihai Stoichiță au fost printre participanții la eveniment.
Avanpremiera filmului „În inima naționalei” a avut loc vineri, 10 mai, la Chișinău. Începând cu 13 mai, filmul care parcurge drumul naționalei României spre calificarea la Campionatul European din Germania va fi disponibil și în rețeaua de cinematografe din Moldova.
Filmul oferă acces publicului în culisele antrenamentelor și meciurilor, secretele momentelor cheie care au bucurat milioane de oameni, emoții, sacrificii, încordare și sărbătoarea finală, notează FRF.ro. Toate reprezintă povestea revenirii tricolorilor la turneul final după o perioadă de pauză de 8 ani.
La evenimentul din Moldova au fost prezenți președintele Federației Române de Fotbal Răzvan Burleanu, dar și directorul tehnic al FRF Mihai Stoichiță. Nu au lipsit Remus Achim, regizorul filmului, Radu Vișan, secretarul general al FRF sau Gabi Bodescu, secretar general adjunct.
Răzvan Burleanu a rămas plăcut impresionat de filmul care prezintă munca naționalei României pentru calificarea la EURO 2024. Președintele Federației Române de Fotbal susține că mesajul tricolorilor poate fi de urmat de toată lumea.
“Este mai mult decât un film despre fotbal, este povestea de viață a jucătorilor noștri și dificultățile pe care le-au întâmpinat în procesul lor de dezvoltare.
În această societate modernă, valorile precum loialitatea, patriotismul și dedicarea au o importanță crucială și au capacitatea de a aduce coeziunea socială de care avem nevoie.
Acest film este o poveste despre viețile jucătorilor, iar mesajul lor este unul universal, indiferent că trăim în Chișinău sau în București”, a declarat Răzvan Burleanu.
“Pentru prima dată, un spectator are ocazia să privească în interiorul vestiarului unei echipe de fotbal de top, nu la nivel de club, ci la echipa națională.
Nu este doar istoricul unei performanțe și atât, este o lecție de viață pentru toți, indiferent unde se află”, a spus și Remus Achim, regizorul filmului. Evenimentul de la Chișinău a fost acoperit și de jurnaliștii din Moldova.